পারিবারিক সমস্যা নিয়ে উদাসীন স্ত্রী! অথচ পার্টিতে যাচ্ছেন, বন্ধুদের সঙ্গে ঘুরে বেড়াচ্ছেন। ‘শাস্তি’ দিতে তাই গতরাতে ক্যাফেতে ঢুকে এলোপাথাড়ি গুলি চালিয়ে স্ত্রী-সহ পাঁচজনকে খুন করল তাঁর স্বামী। আহত কমপক্ষে ২০ জন। উত্তর-পূর্ব সার্বিয়ার স্রেনিয়ানিন শহরের সিতিসের ওই ঘটনায় গ্রেফতার করা হয়েছে জে এস (নামের আদ্যাক্ষরই জানিয়েছে পুলিশ) নামে      ওই ব্যক্তিকে।
এরই মধ্যে এদিনই অস্ট্রিয়ার ভিয়েনায় সুপারমার্কেটে হামলা চালায় এক বন্দুকবাজ। তার গুলিতে আহত হয়েছেন দুই পুলিশকর্মী। নিরাপত্তারক্ষীদের পাল্টা গুলিতে নিহত হয়েছে ওই বন্দুকবাজও।  
এদিকে, ঢাকার রেস্তোরাঁয় হামলার পর সার্বিয়ার ক্যাফেতে হামলার ঘটনা নিয়ে সাড়া পড়ে যায়। পরে জানা যায়, পুরোটাই      ব্যক্তিগত রাগ। 
পুলিশ এবং স্থানীয় সূত্রের খবর, গতকাল রাত ১টা ৪৫ নাগাদ সিতিসের মাকিয়াতো ক্যাফেতে ঢুকে হামলা চালায় ৩৮ বছর বয়সি জে এস। হাতে ছিল কালাশনিকভ বন্দুক। ঘটনাস্থলেই মৃত্যু হয় দু’জনের। পরে স্রেনিয়ানিন শহরের হাসপাতালে মৃত্যু হয়েছে আরও তিনজনের। আহতদের মধ্যে বেশ কয়েকজনের অবস্থা আশঙ্কাজনক। 
স্ভেতোসার মানয়লোভিচ নামে এক প্রত্যক্ষদর্শী বলেছেন, ‘‘গানের তালে তালে নাচছিলাম। হঠাৎ বিকট শব্দ। কিছু বুঝে ওঠার আগেই আশপাশের লোক চিৎকার শুরু করে। আমার পাশেই দাঁড়িয়ে থাকা দুই মহিলার গায়ে গুলি লাগে। কোনওমতে ক্যাফে থেকে বেরিয়ে দৌড়তে শুরু করি।’’ আরেক প্রত্যক্ষদর্শী বলেন, ‘‘হামলাকারী প্রথমে একবার ক্যাফেতে ঢোকে। স্ত্রীয়ের সঙ্গে তর্কাতর্কি করে বেরিয়ে যায়। পরে বন্দুক হাতে ফিরে আসে। প্রথমে স্ত্রী এবং তাঁর সঙ্গী দুই মহিলাকে গুলি করে সে। তারপর বাকিদের লক্ষ্য করে গুলি ছুড়তে শুরু করে।’’ 
প্রসঙ্গত, গতকালই বেআইনি অস্ত্র আটকাতে নির্দেশিকা জারি করেছিল সার্বিয়া সরকার। ’৯০-এর দশকে বলকান যুদ্ধের পর থেকে বেআইনি অস্ত্রের বাড়বাড়ন্ত সে দেশে। গতকাল হামলায় ব্যবহার হওয়া বন্দুকটিও বেআইনি বলে জেনেছেন তদন্তকারীরা।